**Poveste**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poveste

Dintr-un castel într-o țară oarecare,

un prinț a plecat la vânătoare,

cu cavalerii lui și-o haită de dulăi,

să urce pe dealuri, să coboare-n văi,

să vâneze cerbi și căprioare!

Aveau la ei arcuri și săgeți,

scutierii le purtau sulițe lunge,

unde omul nu putea ajunge,

au ajuns vitejii călăreți!

Pe coifurile lor strălucitoare

panașe fluturau multicolor,

nu egala nimic mândria lor,

a cavalerilor plecați la vânătoare.

Nici prințesa nu a rămas acasă,

prințul singură nu s-a-ndurat s-o lase,

că dintre toate prințesele frumoase,

prințesa lui, era cea mai frumoasă!

Deodată-n fața ei s-a oprit drept,

o căprioară, cu ochii lăcrimând,

cu haita de dulăi după ea lătrând

și o săgeată grea înfiptă-n piept!

Și a implorat-o cu un glas sfârșit

-scapă-mă frumoasă surioară

că eu sunt sora ta și-n căprioară

m-a preschimbat un mag ce m-a vrăjit!

Dar goarna a sunat deodată, cu putere

și-alte săgeți în trup i s-au înfipt

cu un geamăt surd, căzută, a murit

cu ochii scăldați în lacrimi de durere!

Își crezuse moartă iubita surioară

și înspăimântată de cele ce-a aflat,

în genunchi căzând, prințesa s-a rugat

și s-a schimbat pe loc în căprioară!

Bietul prinț, privind la scena asta,

și-a-mbrățișat cu dragoste nevasta

și-a pus obrazul pe gâtul ei superb,

pe boticul umed a sărutat-o stins

a-ngenunchiat și, de durere-nvins

și el, pe loc, s-a transformat în cerb!

Nu știu povestea de este-adevărată,

dar niciun prinț nu s-a mai dus la vânătoare,

să vâneze cerbi sau căprioare

de la castel, după aceea niciodată!

Tot de atunci, în fiecare vară,

se pot vedea trecând în pas grăbit,

pivind castelul, un cerb și-o căprioară,

către sfârșitul zilei, înspre seară

pierzându-se apoi ușor, în asfințit!